Diari Oficial de la Generalitat Valenciana


Sumari del DOGV 6446, del 26-01-2011 (2011/715)

ORDRE 1/2011, de 21 de gener, de la Conselleria de Medi Ambient, Aigua, Urbanisme i Habitatge, per la qual es regula la composició i el funcionament de la Comissió d'Experts prevista en el Decret 97/2010, d'11 de juny, del Consell, pel qual es regula l'exercici del dret d'accés a la informació ambiental i de participació en matèria de medi ambient de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/01/21/1/dof/vci/html**

### Dades del document

Número de DOGV
:   6446

Data del DOGV
:   26-01-2011

Secció del DOGV
:   I. DISPOSICIONS GENERALS

Número del document
:   2011/715


Data del document
:   21-01-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * xarxa de transmissió de dades
    * política d'informació
    * transparència administrativa
    * dret a la informació
    * accés a la informació
    * procediment administratiu
    * protecció del medi ambient
    * organització administrativa
    * centre de documentació
    * participació social
    * legislació

ORDRE 1/2011, de 21 de gener, de la Conselleria de Medi Ambient, Aigua, Urbanisme i Habitatge, per la qual es regula la composició i el funcionament de la Comissió d'Experts prevista en el Decret 97/2010, d'11 de juny, del Consell, pel qual es regula l'exercici del dret d'accés a la informació ambiental i de participació en matèria de medi ambient de la Comunitat Valenciana. [2011/715]  
Mitjançant la Llei 27/2006, de 18 de juliol, per la qual es regulen els drets d'accés a la informació de participació pública i d'accés a la justícia en matèria de medi ambient, s'incorporen al nostre sistema jurídic les directius 2003/4/CE i 2003/35/CE del Parlament Europeu i del Consell que completen l'adequació del dret comunitari al Conveni d'Aarhus de 1998, ratificat per Espanya al desembre de 2004.  
En aquest àmbit, mitjançant el Decret 97/2010, d'11 de juny, del Consell, pel qual es regula l'exercici del dret d'accés a la informació ambiental i de participació en matèria de medi ambient de la Comunitat Valenciana, la Generalitat ha determinat el marc de l'exercici del dret a la informació i participació en aquesta matèria en l'àmbit de la Comunitat Valenciana i ha organitzat la seua estructura per a atendre amb eficàcia i diligència aquestes demandes ciutadanes.  
Així, l'article 16 de l'esmentat decret estableix, en correspondència amb l'article 8 de la Llei estatal 27/2006, la necessitat l'elaboració i posterior publicació d'un informe anual denominat de conjuntura i un altre quadriennal, més avaluatiu, on s'informe sobre l'estat del medi ambient a la Comunitat Valenciana.  
Per a això, i sota la coordinació del Centre d'Informació i Documentació Ambiental, una Comissió d'Experts, composta per titulars de diferents òrgans competents de la Generalitat en les matèries que després s'allisten i per assessors i experts independents, ha d'elaborar una proposta d'aquests informes i retre'n compte a la Comissió Delegada del Govern per al Desenvolupament Sostenible de la Comunitat Valenciana, creada mitjançant el Decret 186/2002, de 19 de novembre, la qual n'ordenarà la publicació, d'acord amb el que preveu apartat 2 de l'esmentat article 16 del Decret 97/2010, d'11 de juny.   
Aquests informes s'han de basar, fonamentalment, en la utilització d'indicadors que permeten el seguiment i l'avaluació dels fenòmens i processos ambientals més rellevants. El sistema d'indicadors de sostenibilitat ambiental, d'acord amb l'article 18.2 del Decret 97/2010, d'11 de juny, ha de ser aprovat mitjançant un decret del Consell, i correspon a la Comissió d'Experts l'elaboració de la proposta d'aquests.  
Per això, en virtut de les facultats que m'atorguen el Decret 139/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, i l'article 28 de la Llei 5/1983, de 30 de desembre, del Consell, i el que disposa la disposició final primera del Decret 97/2010, d'11 de juny, pel qual es regula l'exercici del dret d'accés a la informació ambiental i de participació pública en matèria de medi ambient de la Comunitat Valenciana, en la qual es faculta el conseller competent en matèria de medi ambient per a dictar totes les disposicions que siguen necessàries per a garantir el correcte desplegament i execució d'aquest decret,  
ORDENE  
Article 1. Objecte  
Aquesta ordre té com a objecte la regulació de la composició i el funcionament de la Comissió d'Experts prevista en l'article 16.2 del Decret 97/2010, d'11 de juny, del Consell, pel qual es regula l'exercici del dret d'accés a la informació ambiental i de participació en matèria de medi ambient de la Comunitat Valenciana.  
Article 2. Dependència orgànica i funcional  
La Comissió d'Experts regulada en aquesta ordre depén orgànicament i funcionalment de la conselleria competent en matèria de medi ambient. La coordinació del seu funcionament és responsabilitat del CIDAM.   
Article 3. Composició de la Comissió d'Experts   
1. Formen part de la Comissió d'Experts, com a membres amb veu i vot d'aquesta, els següents:  
a) Els titulars dels centres directius següents, entitats de dret públic i societats mercantils pertanyents a la Generalitat:   
Direcció general competent en matèria d'energia.  
Direcció general competent en matèria d'investigació i tecnologia agroalimentària.  
Direcció general competent en matèria de salut pública.  
Direcció general competent en matèria de qualitat ambiental i canvi climàtic.  
Direcció general competent en matèria de gestió del medi natural.  
Direcció general competent en matèria de paisatge i ordenació del territori.  
Entitat Pública de Sanejament d'Aigües Residuals (EPSAR).  
Institut Valencià d'Habitatge (IVHSA).  
Valenciana d'Aprofitament Energètic de Residus (VAERSA).  
b) Seran també membres de la Comissió d'Experts els professionals de reconegut prestigi i suficient experiència en qualsevol de les matèries que s'indiquen en el següent apartat, designats expressament mitjançant una resolució del conseller competent en matèria de medi ambient. En virtut d'això, poden ser nomenats per aquest concepte un màxim de 10 membres addicionals als establits en l'apartat a.  
2. Les matèries que poden ser objecte de seguiment i avaluació són les següents:  
- Aire: emissions de gasos d'efecte hivernacle, contaminació atmosfèrica, prevenció i adaptació al canvi climàtic.  
- Aigua: consums, qualitat de sistemes hidrogràfics superficials i subterranis, continentals i marins, contaminació, reutilització, demandes i intensitat hídrica.  
- Sòls: erosió, desertificació, contaminació i restauració de sòls.  
- Biodiversitat: espècies amenaçades, protegides, invasores i indicadors de qualitat de la biodiversitat.  
- Espais naturals: zones humides, Xarxa Natura i gestió d'espais naturals.  
- Gestió forestal: forest, tractaments forestals, sanitat forestal, repoblacions, incendis, usos i aprofitaments de la forest i serveis ambientals.  
- Residus: producció, gestió, tractament, valorització, abocadors i restauració.  
- Ecoeficiència en agricultura, ramaderia i pesca: consum de recursos i energia, producció d'impactes, residus, emissions, agricultura i ramaderia ecològica.  
- Ecoeficiència en la indústria i la construcció: consum de recursos i energia, producció d'impactes, residus, emissions i gestió ambiental.  
- Ecoeficiència en el sector turístic: consum de recursos i energia, producció d'impactes, residus, emissions i gestió ambiental.  
- Energia: intensitat energètica, producció, dependència, renovació i emissions.  
- Transport i mobilitat: consum de recursos i energia, emissions, impactes, gestió ambiental i mobilitat sostenible.  
- Medi urbà: consum de recursos i energia, grau d'urbanització, contaminacions urbanes, impactes, residus, qualitat ambiental i habitatge.  
- Seguretat i salubritat ambiental: accidents, danys materials i efectes sobre la salut.  
- Economia verda: inversió ambiental, ecogestió en l'empresa i ocupació verda.  
Els canvis en els membres de la Comissió d'Experts corresponents a l'apartat a d'aquest article es produiran automàticament amb el nomenament o cessament d'aquests sense que siga necessària una ordre expressa. En el cas que es produïsca alguna alteració en la denominació o contingut funcional d'aquests, entendran substituïts per aquells que gestionen de manera majoritària les competències dels anteriors.  
Article 4. Funcionament de la Comissió  
1. Per a la vàlida constitució de les reunions i la presa d'acords per part de la Comissió es requereix la presència del president, del secretari i de, com a mínim, dos terços dels seus membres en primera convocatòria, podent els titulars dels òrgans previstos en l'apartat a de l'apartat 1 de l'article anterior delegar la seua assistència en personal del seu departament amb, almenys, rang de cap d'àrea o de divisió. En segona convocatòria bastarà amb la presència del president, del secretari i de la majoria dels membres de la Comissió o d'aquells en els quals deleguen.  
2. La Comissió d'Experts serà presidida pel membre de la Comissió elegit per majoria simple en la reunió constitutiva d'aquesta, i s'ha d'elegir també un membre suplent que exercisca la presidència en casos d'absència del president.  
3. El titular del Centre d'Informació i Documentació Ambiental exerceix la secretaria de la Comissió i coordina els treballs d'elaboració dels informes a què fa referència l'article 16.1 del Decret 97/2010, d'11 de juny, del Consell, pel qual es regula l'exercici del dret d'accés a la informació ambiental i de participació en matèria de medi ambient de la Comunitat Valenciana. Així mateix ha d'estendre l'acta de cada sessió.  
4. Tots els acords de la Comissió s'han d'obtenir per majoria simple dels membres presents.  
5. La pertinença a la Comissió d'Experts no comporta cap remuneració dels seus membres.   
6. El Centre d'Informació i Documentació Ambiental (CIDAM) ha de proveir els mitjans necessaris per al funcionament de la Comissió.  
Article 5. Sistema d'indicadors de sostenibilitat ambiental   
1. D'acord amb el que preveu l'article 18 del Decret 97/2010, d'11 de juny, del Consell, pel qual es regula l'exercici del dret d'accés a la informació ambiental i de participació en matèria de medi ambient de la Comunitat Valenciana, la Comissió d'Experts ha d'elaborar una proposta de sistema d'indicadors que permeta l'obtenció d'informació rellevant per al seguiment i l'avaluació dels processos més crítics amb la sostenibilitat del desenvolupament, i que tracte d'identificar aquelles accions estratègiques que hagen de ser incloses en la definició de les diferents polítiques públiques que contribueixen a la consecució d'un desenvolupament més sostenible.   
2. El sistema d'indicadors de sostenibilitat ambiental que ha d'elaborar la Comissió d'Experts per a l'aplicació tant en els informes anuals com en els informes quadriennals a què fa referència l'article 16. 1 de l'esmentat Decret 97/2010, d'11 de juny, ha de complir almenys els requisits següents:  
a) Ser suficientment representatius de la situació ambiental que es vol descriure, alhora que comprensibles pels potencials usuaris.  
b) Tenir una formulació clara i acceptada que permeta mesuraments estàndard amb precisió coneguda i verificable.  
c) Utilitzar fonts reconegudes, accessibles i fiables, amb permanència assegurada.  
d) Poder ser adscrit a alguna de les posicions en la cadena: pressió-estat-impacte segons la metodologia coneguda com DPSIR (driving forces, pressures, states, impacts, responses).  
e) Tenir suficient cobertura espacial que permeta agregacions o desagregacions i comparacions entre àmbits equivalents de comunitats autònomes, Espanya, Unió Europea i regions europees.  
f) Tenir suficient cobertura temporal que permeta l'anàlisi a curt, mitjà i llarg termini (4/5 anys, 8/10 anys o 20/25 anys).  
3. A més dels requisits anteriors, s'han de valorar, especialment, aquells indicadors que admeten representació cartogràfica per a l'àmbit de la Comunitat Valenciana, com també els que tinguen definits metes o objectius en terminis determinats, que puguen emprar-se en l'avaluació quadriennal. També s'ha de valorar que existisca una representació equilibrada de cada una de les posicions descrites en la lletra d de l'apartat anterior.  
4. Una vegada que la Comissió d'Experts fixe els indicadors que han de formar part del sistema d'indicadors de sostenibilitat ambiental, s'han de proposar al Consell que els aprove mitjançant decret del Consell, d'acord amb el que preveu l'article 18.2 del Decret 97/2010, d'11 de juny, abans esmentat.   
Article 6. Informes d'estat del medi ambient a la Comunitat Valenciana i informe complet  
1. Una vegada aprovat el sistema d'indicadors ambientals a què fa referència l'article anterior, la Comissió d'Experts ha d'elaborar l'informe anual de conjuntura sobre l'estat del medi ambient a la Comunitat Valenciana a què fa referència l'article 16.1 del Decret 97/2010, d'11 de juny, partint de la determinació dels valors dels esmentats indicadors per a l'any 2009.   
2. Als quatre anys del primer informe, d'acord amb el mateix precepte de l'esmentat decret, s'ha d'efectuar un informe complet avaluatiu amb especificació de la situació respecte als valors-objectiu i de la tendència o evolució temporal constatada, amb identificació de les accions estratègiques que hagen de ser incloses en la definició de les polítiques públiques en aquesta matèria.  
3. Els informes a què fan referència els apartats anteriors han d'anar acompanyats de la informació necessària per a emmarcar la situació ambiental en la socioeconòmica i cultural i identificar les principals forces motrius que estan en la base de les pressions que modifiquen l'estat del medi. Igualment cal adjuntar la informació relativa a la gestió pública en aquesta matèria i identificar les respostes que aquesta dóna per a incidir en les forces motrius i en les pressions o per a corregir o minorar els impactes.   
4. La Comissió ha de formalitzar, a més, un sumari no tècnic per a la publicació i difusió entre el públic no especialitzat, independentment de la difusió completa dels informes per mitjans telemàtics.  
DISPOSICIÓ ADDICIONAL  
Única. Instruccions per a l'aplicació  
Es faculta el titular de la sotssecretaria de la conselleria competent en matèria de medi ambient per a dictar les instruccions necessàries per a l'aplicació d'aquesta ordre.  
DISPOSICIONS FINALS  
Primera. Normativa supletòria  
En tot allò no previst per al funcionament de la Comissió d'Experts regulada en aquesta ordre s'ha d'aplicar el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 21 de gener de 2011  
El conseller de Medi Ambient, Aigua, Urbanisme  
i Habitatge, i vicepresident tercer del Consell,  
JUAN GABRIEL COTINO FERRER


Còpia Permalink ELI